Moot-moord: Hy dreig glo om gesin te vermoor, selfmoord te pleegStefan Visser tydens ‘n vorige hofverskyning. Foto: Phillip Bruwer Stefan Visser (29), die man wat verdink word van die moord op sy skoonma, pastoor Elsabe van Niekerk (55), sal minstens nog ŉ week agter tralies moet deurbring voordat hy weet of sy borgtogaansoek suksesvol was. Sy aansoek om borgtog word as ŉ skedule 6-misdryf aangehoor, wat beteken hy moet kan bewys dit is in belang van geregtigheid om op borgtog vrygelaat te word en dat hy buitengewone omstandighede hiervoor kan bewys. Die staat staan die aansoek teen. Visser het in die Pretoria-landdroshof voor landdros Kiru Pillay verskyn waartydens die staat twee kwessies uit sy vorige borgtogverskyning op 17 Mei moes afsluit. Tydens die vorige aansoek was daar onduidelikheid oor Visser se vaste adres en die polisie moes ŉ verklaring van ŉ getuie afneem oor ŉ doodsdreigement wat Visser in Januarie aan Van Niekerk gemaak het. Elsabe van Niekerk. Foto: Facebook Kapt. Danie de Jager, bevelvoerder van die Wonderboompoort-polisiestasie se speurtak, het in die hof getuig dat die polisie ŉ verklaring by ŉ vriendin van Van Niekerk afgeneem het. “Die getuie is ŉ vriendin van die oorledene en hulle is in dieselfde kerk. Die oorledene het op die dag in die kerk gehuil en die vriendin het haar daaroor uitgevra,” het De Jager getuig. “Die oorledene het aan haar vriendin gesê Visser het haar gebel en gesê hy gaan die hele gesin vermoor en daarna selfmoord pleeg.” Die staat voer aan dat Visser op grond van dié dreigement ŉ gevaar vir die gemeenskap inhou, sou hy vrygelaat word. Oor Visser se vaste adres het De Jager gesê Visser het ná sy inhegtenisneming verskeie adresse opgegee as sy vaste adres. Een van die adresse is by sy nuwe vriendin, wat vyf maande swanger is met hulle baba, by haar pa se huis in Centurion. Die ander is by sy ouers in die Moot. De Jager het egter gesê Visser het nie permanent by een van die adresse gewoon nie en het tussen adresse, waaronder ook dié van sy vriendin se ma en ouma se huis in Rietondale, rondgeswerf. Philip van Staden, Visser se prokureur, het dit gestel dat Visser se ouers se huis sy vaste adres is. Van Staden het dit ook gestel dat Visser beweer hy onthou nie alles wat op die dag van Van Niekerk se moord gebeur het nie. “Vir iemand om iemand anders 31 keer met ŉ mes te steek en vier keer te sny, kan aandui dat só ŉ persoon nie by sy volle bewussyn was nie. Hy kon geknak het en bewussyn verloor het.” Van Staden het gesê hulle sal tydens die verhoor spesialiste kry om Visser se geestestoestand na te gaan en te getuig oor die term “gesonde outomatisme”. Die term word deur kriminele verdediging gebruik wat ontken dat die beskuldigde strafregtelik verantwoordelik is vir sy optrede omdat die party nie bewus was van sy optrede toe die misdryf gepleeg is nie. Die hof het vlugtig verdaag vir landdros Pillay om te besluit of Visser vir sielkundige waarneming na die Weskoppies- psigiatriese hospitaal moet gaan. Pillay het egter beslis dat dit nie in dié stadium nodig is nie en dat albei partye kan voortgaan met hul slotbetoë. Sy het die aansoek tot 8 Junie uitgestel sodat die partye hul betoë kan voorberei. Visser bly in aanhouding. Visser is op 11 April in hegtenis geneem, ure ná die moord op Van Niekerk in Pretoria se Moot-gebied. Visser en Van Niekerk se dogter, Leandri (29), was in die proses om te skei toe die moord plaasgevind het. Hulle het twee kinders. Die moord volg ná ŉ rusie tussen Van Niekerk en Visser oor die kinders. Lees alle vorige berigte oor Stefan Visser op Maroela Media.